CELEX: 
Language: bg
Date: 2021-04-21 00:00:00
Title: ДЕЛЕГИРАНА ДИРЕКТИВА (ЕС) .../... НА КОМИСИЯТА за изменение на Директива 2010/43/ЕС по отношение на рисковете за устойчивостта и факторите на устойчивост, които трябва да бъдат взимани предвид при предприятията за колективно инвестиране в прехвърлими ценни книжа (ПКИПЦК)

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Настоящата директива е част от едно по-общо начинание на Комисията в областта на устойчивото развитие. То полага основите на уредба на ЕС, където съображенията за устойчивост са поставени в центъра на финансовата система, така че да се подкрепи превръщането на европейската икономика в по-екосъобразна, по-устойчива и кръгова система, в съответствие с целите на Европейския зелен пакт
                  1
               .
            
            
               В резултат на приемането на Парижкото споразумение от 2016 г. относно изменението на климата и Програмата на ООН до 2030 г. за устойчиво развитие Комисията обяви в своя план за действие „Финансиране за устойчив растеж“
                  2
                намерението си да изясни включването в секторното законодателство на устойчивостта при т. нар. доверителни задължения. В съобщението за Европейския зелен пакт се потвърждава необходимостта от дългосрочни сигнали за насочване на финансовите и капиталовите потоци към инвестиции в екосъобразни проекти и за избягване блокирането на активи. С настоящата делегирана директива се допринася за постигането на тази конкретна цел.
            
            
               С Директива 2010/43/ЕС на Комисията
                  3
                 се прилага Директива 2009/65/ЕО
                  4
               , като, наред с другото, за управляващите ПКИПЦК дружества се доуточняват организационните изисквания, установяването на видовете конфликти на интереси, извършването на дейност и управляването на риска. С настоящата директива се изменя Директива 2010/43/ЕС на Комисията. С нея се разясняват изискванията към управляващите дружества по отношение на включването на рисковете за устойчивостта и въпросите, свързани с устойчивостта. 
            
            
               Настоящата директива се основава на техническото становище на Европейския орган за ценни книжа и пазари (ЕОЦКП)
                  5
               . В техническото становище се изтъква, че трябва да се разясни включването на рисковете за устойчивостта и факторите на устойчивост в Делегирана директива 2010/43/ЕС и се предвиждат специални разпоредби в това отношение. 
            
            
               С настоящата директива се пояснява действащото задължение на предприятията за колективно инвестиране в прехвърлими ценни книжа (ПКИПЦК) да взимат предвид рисковете за устойчивостта, без с това обаче да се подреждат по значимост отделните рискове. С настоящата директива се разясняват също така някои следствия от регламента относно оповестяването на информация във връзка с устойчивостта в сектора на финансовите услуги, а именно във връзка с оповестяваната от управляващите дружества информация за това как са взети предвид неблагоприятните въздействия върху устойчивостта.
            
            
               С настоящата директива и с останалите приети в същата връзка секторни делегирани актове, с които се изменят разпоредбите относно доверителните задължения и тестването на подходящия характер на продукта, се засилват нормите на регламента относно оповестяването на информация във връзка с устойчивостта в сектора на финансовите услуги
                  6
               , регламента за бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове
                  7
                и регламента за таксономия на ЕС на свързаните с устойчивото развитие дейности
                  8
               . С тези правни норми съображенията за устойчивост се включват, еднообразно и за всички сектори, в процесите на инвестиране, консултиране и оповестяване. С тях екологичните, социалните и управленските съображения (устойчивост) се поставят в центъра на финансовата система, така че да се подкрепи превръщането на европейската икономика в по-екосъобразна, по-устойчива, нисковъглеродна, ефективно използваща ресурсите кръгова система.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 24 юли 2018 г. Комисията поиска от ЕОЦКП да изготви техническо становище за приемането по силата на Директива 2009/65/ЕО на потенциални изменения на делегирани актове с цел включване на рисковете за устойчивостта и факторите на устойчивост.
            
            
               На 30 април 2019 г. ЕОЦКП публикува окончателния си доклад с техническо становище за Комисията. В становището бяха взети под внимание мненията, изразени от заинтересованите страни при обществената консултация, проведена между 19 декември 2018 г. и 19 февруари 2019 г. В него се съдържа анализ на разходите и ползите. В допълнение, на 4 февруари 2019 г. ЕОЦКП проведе открито публично изслушване, за да събере допълнителни становища. Консултации бяха проведени и с групата към ЕОЦКП на участниците от сектора на ценните книжа и пазарите.
            
            
               На 22 ноември 2019 г. службите на Комисията инициираха консултацията с държавите членки; надлежни консултации бяха проведени и с експертната група към Европейския комитет по ценни книжа.
            
            
               В съответствие с принципите на по-добро законотворчество, от 8 юни 2020 г. до 6 юли 2020 г. проектопредложението бе публикувано за консултация. След задълбочен анализ на получените становища текстът на обяснителния меморандум бе допълнително изменен.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание на настоящата директива е посочено в член 12, параграф 3, член 14, параграф 2 и член 51, параграф 4 от Директива 2009/65/ЕО. 
            
            
               С настоящата директива Директива 2010/43/ЕС се изменя по следния начин:
            
            
               С член 1, точка 1 се въвежда определение на „рискове за устойчивостта“, приравнено с определението на „рискове за устойчивостта“ в член 2, точка 22) от Регламент (ЕС) 2019/2088.
            
            
               С член 1, точка 2 в член 4, параграф 1, първа алинея от Директива 2010/43/ЕС, който член обхваща общите изисквания относно процедурите и организацията, се въвежда задължението за управляващите дружества да взимат предвид рисковете за устойчивостта.
            
            
               С член 1, точка 3, чрез изменение на член 5 от Директива 2010/43/ЕС, управляващите дружества се задължават да запазват необходимите ресурси и експертен опит с оглед на ефективното отчитане на рисковете за устойчивостта.
            
         
         
            
               В член 1, точка 4 се постановява, че инвестиционните дружества трябва да включват рисковете за устойчивостта, в зависимост от мащаба на дейността си.
            
            
               С член 1, точка 5 се постановява, че висшето ръководство на управляващото дружество носи отговорност за включването на рисковете за устойчивостта.
            
            
               В член 1, точка 6 се посочва, че при установяването на конфликтите на интереси трябва да се установяват и тези видове, които могат да възникнат в резултат на включването на рисковете за устойчивостта.
            
            
               С член 1, точка 7 към изискванията за надлежна проверка по силата на член 23 от Директива 2010/43/ЕС се прибавя отчитането – в количествено и качествено изражение – на рисковете за устойчивостта. Когато управляващите или инвестиционните дружества, според случая, преценяват основните отрицателни въздействия на инвестиционните решения върху факторите на устойчивост, тази преценка трябва да е надлежно включена и в изискванията за надлежна проверка. 
            
            
               В член 1, точка 8 се пояснява, че политиката за управление на риска по член 38 от Директива 2010/43/ЕС трябва да отчита и степента, в която ПКИПЦК са изложени на рискове за устойчивостта.
            
            
               ДЕЛЕГИРАНА ДИРЕКТИВА (ЕС) .../... НА КОМИСИЯТА
            
            
               от 21.4.2021 година
            
            
               за изменение на Директива 2010/43/ЕС по отношение на рисковете за устойчивостта и факторите на устойчивост, които трябва да бъдат взимани предвид при предприятията за колективно инвестиране в прехвърлими ценни книжа (ПКИПЦК)
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК)
                  9
               , и по-специално член 12, параграф 3, член 14, параграф 2 и член 51, параграф 4 от нея,
            
            
               като има предвид, че:
            
            
               (1)Преходът към нисковъглеродна, по-устойчива, ефективно използваща ресурсите кръгова икономика, в съответствие с целите за устойчиво развитие, е от възлово значение за осигуряването на дългосрочна конкурентоспособност на икономиката на Съюза. През 2016 г. Съюзът сключи Парижкото споразумение
                  10
               . В член 2, параграф 1, буква в) от това споразумение е заложена целта за по-решителни действия в отговор на изменението на климата, едно от които е мобилизиране на финансовите потоци за постигане на ниски емисии на парникови газове и устойчиво на климатичните изменения развитие.
            
            
               (2)В отговор на това предизвикателство, през декември 2019 г. Комисията представи Европейския зелен пакт
                  11
               . Пактът е нова стратегия за растеж за превръщането на Съюза в справедливо и благоденстващо общество с модерна, конкурентоспособна и ефективно използваща ресурсите икономика, която през 2050 г. вече няма да отделя нетни емисии на парникови газове и където икономическият растеж няма да зависи от ресурсното осигуряване. За постигането на тази цел инвеститорите се нуждаят от ясни послания за инвестициите си, така че да се избегне блокирането на активи и да се увеличи финансирането на устойчивото развитие.
            
            
               (3)През март 2018 г. Комисията публикува своя план за действие „Финансиране за устойчив растеж“
                  12
                с очертана амбициозна и мащабна стратегия за финансиране на устойчивото развитие. Сред заложените в плана цели е пренасочване на капиталовите потоци към инвестиции в устойчивото развитие, за да се постигне устойчив и приобщаващ икономически растеж. От публикуваната през май 2018 г. оценка на въздействието
                  13
               , залегнала в основата на последващи законодателни инициативи, стана ясно, че трябва да се поясни, че управляващите дружества трябва да отчитат факторите на устойчивост като част от задълженията си към инвеститорите. Поради това управляващите дружества следва да оценяват непрекъснато не само всички съответни финансови рискове, а и всички съответни рискове за устойчивостта, посочени в Регламент (ЕС) 2019/2088, които биха могли да имат действително или потенциално значително отрицателно въздействие върху стойността на дадена инвестиция. В Делегирана директива 2010/43/ЕС на Комисията
                  14
                рисковете за устойчивостта не са изрично посочени. Поради тази причина и с оглед на подходящото прилагане и съблюдаване на вътрешните процедури и организационните механизми е необходимо да се поясни, че процесите, системите и вътрешният контрол на управляващите дружества трябва да отразяват рисковете за устойчивостта и че е необходим технически капацитет и знания, за да се анализират тези рискове.
            
            
               (4)С цел да се избегне конкурентна неравнопоставеност между управляващите дружества и инвестиционните дружества, които не са определили управляващо дружество, както и за да се избегнат свързаните с това разпокъсаност, несъгласуваност и непредсказуемост на функционирането на вътрешния пазар, разпоредбите относно включването на рисковете за устойчивостта следва да се прилагат и за инвестиционните дружества, като се отчита мащабът на дейността им.
            
            
               (5)С оглед на осигуряването на висока степен на защита на инвеститорите, когато установява видовете конфликти на интереси, които биха могли да навредят на интересите на дадено ПКИПЦК, управляващото дружество следва да установи и тези конфликти на интереси, които могат да възникнат в резултат на включването на рисковете за устойчивостта в неговите процеси, системи и вътрешен контрол. Такива конфликти биха могли да бъдат породени от възнагражденията или личните сделки на съответния персонал; да представляват конфликти на интереси, водещи до заблуждаващи твърдения за екосъобразност, неправомерни продажби или невярно представяне на инвестиционни стратегии; както и конфликти на интереси между различните ПКИПЦК, управлявани от едно и също дружество.
            
            
               (6)По силата на Регламент (ЕС) 2019/2088 управляващите или инвестиционните дружества, които са задължени да отчитат основните неблагоприятни въздействия на инвестиционните решения върху факторите на устойчивост или да взимат предвид, без да са задължени, тези неблагоприятни въздействия, са задължени да оповестяват как въпросните неблагоприятни въздействия се отчитат от процеса им по надлежна проверка. С оглед на съгласуваността между Регламент (ЕС) 2019/2088 и Директива 2010/43/ЕС, това задължение следва да бъде отразено в Директива 2010/43/ЕС.
            
            
               (7)Поради това Директива 2010/43/ЕС следва да бъде съответно изменена,
            
         
         
            
               ПРИЕ НАСТОЯЩАТА ДИРЕКТИВА:
            
            
               Член 1
            
            
               Изменения на Директива 2010/43/ЕС
            
            
               Директива 2010/43/ЕС се изменя, както следва:
            
            
               (1)В член 3 се добавят следните точки 11 и 12:
            
            
               „11.
                     „рискове за устойчивостта“ означава рисковете за устойчивостта, определени в член 2, точка 22) от Регламент (ЕС) 2019/2088 на Европейския парламент и на Съвета*;
            
            
               12.
                     „фактори на устойчивост“ означава факторите на устойчивост, определени в член 2, точка 24) от Регламент (ЕС) 2019/2088.
            
            
               _________________________________________________________________________
            
            
               *
                     Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).“;
            
            
               (2)В член 4, параграф 1 се добавя следната алинея:
            
            
               „Държавите членки задължават управляващите дружества да взимат под внимание рисковете за устойчивостта, когато изпълняват изискванията по първа алинея.“;
            
            
               (3)В член 5 се добавя следният параграф 5:
            
            
               „5.
                     Държавите членки задължават управляващите дружества да запазват, за целите на параграфи 1, 2 и 3, необходимите ресурси и експертен опит с оглед на ефективното отчитане на рисковете за устойчивостта.“;
            
            
               (4)Вмъква се следният член 5a:
            
            
               „Член 5a
            
            
               Задължение за инвестиционните дружества да отчитат рисковете за устойчивостта при управлението на ПКИПЦК
            
            
               Държавите членки задължават инвестиционните дружества да отчитат, според естеството, мащаба и сложността на дейността си, рисковете за устойчивостта при управлението на ПКИПЦК.“;
            
            
               (5)В член 9, параграф 2 се добавя следната буква ж):
            
            
               „ж)
                     носи отговорност за включването на рисковете за устойчивостта в дейностите по букви а) — е).“;
            
            
               (6)В член 17 се добавя следният параграф 3:
            
         
         
            
               „3.
                     Държавите членки задължават управляващите дружества при установяването на видовете конфликти на интереси, чието наличие би могло да навреди на интересите на дадено ПКИПЦК, те да установяват сред тях и тези конфликти на интереси, които биха могли да възникнат в резултат на включването на рисковете за устойчивостта в техните процеси, системи и вътрешен контрол.“;
            
            
               (7)В член 23 се добавят следните параграфи 5 и 6:
            
            
               „5.
                     Държавите членки изискват от управляващите дружества да взимат под внимание рисковете за устойчивостта, когато изпълняват изискванията по параграфи 1—4.
            
            
               6.
                     Държавите членки задължават управляващите или инвестиционните дружества, според случая, когато отчитат основните отрицателни въздействия на инвестиционните си решения върху факторите за устойчивост, както е посочено в член 4, параграф 1, буква а) от Регламент (ЕС) 2019/2088, или в изпълнение на изискванията по член 4, параграфи 3 или 4 от същия регламент, да взимат предвид тези основни неблагоприятни въздействия, когато изпълняват изискванията по параграфи 1—4 от настоящия член.“;
            
            
               (8)В член 38, параграф 1 втората алинея се заменя със следното:
            
            
               „Политиката за управление на риска включва необходимите процедури, с помощта на които дадено управляващо дружество може за всяко управлявано от него ПКИПЦК да оцени степента, в която това ПКИПЦК е изложено на пазарен риск, ликвиден риск, рискове за устойчивостта и риск от контрагента, както и на всички други рискове, в т.ч. оперативните рискове, които могат да бъдат съществени за това управлявано от него ПКИПЦК.“.
            
            
               Член 2
            
            
               Транспониране 
            
            
               1.Държавите членки приемат и публикуват не по-късно от [СП: въведете следната дата: последния ден от единадесетия месец след публикуването в Официален вестник на Европейския съюз] законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
            
            
               Те прилагат тези разпоредби от [СП: въведете следната дата: първия ден от дванадесетия месец след публикуването в Официален вестник на Европейския съюз].
            
            
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
            
            
               2.Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
            
            
               Член 3
            
            
               Влизане в сила
            
            
               Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
            
            
               Член 4
            
            
               Адресати
            
            
               Адресати на настоящата директива са държавите членки.
            
            
               Съставено в Брюксел на 21.4.2021 година.
            
            
               
                     За Комисията
               
            
         
         
            
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Съобщение на Комисията до Европейския парламент, Европейския съвет, Съвета, Европейския икономически и социален комитет и Комитета на регионите „Европейският зелен пакт“ (COM(2019) 640 final)
               
               
                  
                     (2)
                  
                        Съобщение на Комисията до Европейския парламент, Европейския съвет, Съвета, Европейската централна банка, Европейския икономически и социален комитет и Комитета на регионите „План за действие: Финансиране за устойчив растеж“ (COM(2018) 097 final).
               
               
                  
                     (3)
                  
                        Директива 2010/43/ЕС на Комисията от 1 юли 2010 г. за прилагане на Директива 2009/65/ЕО на Европейския парламент и на Съвета по отношение на организационните изисквания, конфликтите на интереси, правилата за поведение, управлението на риска и съдържанието на споразумението между депозитар и управляващо дружество (ОВ L 176, 10.7.2010 г., стр. 42).
               
               
                  
                     (4)
                  
                        Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 17.11.2009 г., стр. 32).
               
               
                  
                     (5)
                  
                        Final Report - ESMA’s technical advice to the European Commission on integrating sustainability risks and factors in the UCITS Directive and AIFMD [Окончателен доклад — техническо становище на ЕОЦКП за Европейската комисия относно включването на рисковете за устойчивостта и факторите на устойчивост в Директивата за ПКИПЦК и Директивата за ЛУАИФ] (ESMA34-45-688).
               
               
                  
                     (6)
                  
                        Регламент (ЕС) 2019/2088 на Европейския парламент и на Съвета от 27 ноември 2019 г. относно оповестяването на информация във връзка с устойчивостта в сектора на финансовите услуги (ОВ L 317, 9.12.2019 г., стр. 1).
               
               
                  
                     (7)
                  
                        Регламент (ЕС) 2019/2089 на Европейския парламент и на Съвета от 27 ноември 2019 г. за изменение на Регламент (ЕС) 2016/1011 по отношение на бенчмарковете на ЕС за климатичен преход, бенчмарковете на ЕС, съответстващи на Парижкото споразумение, и свързаното с устойчивостта оповестяване на информация за бенчмаркове (ОВ L 317, 9.12.2019 г., стр. 17).
               
               
                  
                     (8)
                  
                        Регламент на Европейския парламент и на Съвета за създаване на рамка за насърчаване на инвестициите в устойчиво развитие (все още непубликуван).
               
               
                  
                     (9)
                  
                        ОВ L 302, 17.11.2009 г., стр. 32.
               
               
                  
                     (10)
                  
                        Решение (ЕС) 2016/1841 на Съвета от 5 октомври 2016 г. за сключване, от името на Европейския съюз, на Парижкото споразумение, прието по Рамковата конвенция на ООН по изменение на климата (ОВ L 282, 19.10.2016 г., стр. 1).
               
               
                  
                     (11)
                  
                        COM(2019) 640 final.
               
               
                  
                     (12)
                  
                        COM(2018) 97 final.
               
               
                  
                     (13)
                  
                        SWD(2018) 264 final.
               
               
                  
                     (14)
                  
                        Директива 2010/43/ЕС на Комисията от 1 юли 2010 г. за прилагане на Директива 2009/65/ЕО на Европейския парламент и на Съвета по отношение на организационните изисквания, конфликтите на интереси, правилата за поведение, управлението на риска и съдържанието на споразумението между депозитар и управляващо дружество (ОВ L 176, 10.7.2010 г., стр. 42).